## Rješenje kojim se nalaže društvu Stan d.d., Dubrovnik, MBS 060016062, da u roku od 60 dana od dana dostave ovog rješenja, Središnoj depozitarnoj agenciji, radi dematerijalizacije, dostavi podatke o

### NN 35/2007 (2.4.2007.), Rješenje kojim se nalaže društvu Stan d.d., Dubrovnik, MBS 060016062, da u roku od 60 dana od dana dostave ovog rješenja, Središnoj depozitarnoj agenciji, radi dematerijalizacije, dostavi podatke o

# HRVATSKA AGENCIJA ZA NADZOR FINANCIJSKIH USLUGA

**1122**

Na temelju odredbi članka 15. stavak 1. točka 2. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«
broj 140/05) i članka 15. stavak 2. Zakona o tržištu vrijednosnih papira
(»Narodne novine« br. 84/02, 138/06), Hrvatska agencija za nadzor financijskih
usluga, u predmetu izvršenja obveze dostave Središnjoj depozitarnoj agenciji
d.d., Zagreb, radi dematerijalizacije, podataka o vrijednosnim papirima i
njihovim vlasnicima iz knjiga dionica ili registra izdavatelja za društvo Stan
d.d., Dubrovnik, Između Tri Crkve 5, na sjednici održanoj 15. ožujka 2007.
godine, donijela je sljedeće

## RJEŠENJE

I. Nalaže se društvu Stan d.d., Dubrovnik, Između Tri Crkve 5, MBS 060016062, da
u roku od 60 dana od dana dostave ovog rješenja, Središnjoj depozitarnoj
agenciji, radi dematerijalizacije, dostavi podatke o vrijednosnim papirima i
njihovim vlasnicima iz knjiga dionica ili registra izdavatelja, te da Hrvatskoj
agenciji za nadzor financijskih usluga dostavi dokaz o učinjenom.
II. Ovo rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje u tekstu: Agencija) je u
predmetu klasa: 450-08/06-01/64, uvidom u podatke Središnje depozitarne agencije
(dalje u tekstu: SDA), utvrdila da društvo Stan d.d., Dubrovnik, Između Tri
Crkve 5 (dalje u tekstu: Izdavatelj), sukladno odredbama članka 159. stavak 3.
Zakona o tržištu vrijednosnih papira (»Narodne novine« broj 84/02, 138/06, dalje
u tekstu: ZTVP) i članka 2. stavak 1. alineja 5. Odluke o rokovima i načinu
dostave podataka o vrijednosnim papirima i njihovim vlasnicima iz knjiga dionica
ili registra izdavatelja u depozitorij Središnje depozitarne agencije (»Narodne
novine« broj 140/02, dalje u tekstu: Odluka) do 31. svibnja 2003. godine, a niti
naknadno, nije dostavilo podatke o dionicama i njihovim vlasnicima.
Naime, odredbom članka 159. stavak 3. ZTVP-a, propisano je da dionička društva
koja se ne smatraju javnim dioničkim društvima u smislu navedenog zakona, a koja
prije njegova stupanja na snagu nisu izdala isprave o dionicama niti su ih
izdala kao nematerijalizirane vrijednosne papire u kompjutorskom sustavu SDA, su
obvezna, radi dematerijalizacije, u rokovima i na način koji propiše SDA, a
odobrava Agencija, dostaviti podatke o vrijednosnim papirima i njihovim
vlasnicima iz knjiga dionica ili registra izdavatelja.
Izdavatelj je dioničko društvo čija tvrtka započinje slovima abecednog reda od O
do Š, te je sukladno odredbi članka 2. stavak 1. alineja 5. Odluke bio obvezan,
najkasnije do 31. svibnja 2003. godine, u svrhu dematerijalizacije, dostaviti
SDA podatke o dionicama i njihovim vlasnicima iz knjige dionica ili registra, a
što nije učinio.
U postupku koji je prethodio donošenju ovog rješenja, 16. studenoga 2006. godine
Agencija je pozvala Izdavatelja da se u roku od 7 dana od dana primitka dopisa,
očituje o razlozima nepostupanja po navedenim odredbama ZTVP-a i Odluke.
Dana 28. veljače 2007. godine, Agencija je zaprimila očitovanje Izdavatelja, u
kojem je istaknuto da je će se u mjesecu ožujku 2007. godine održati Glavna
skupština društva, radi izmjene Statuta, te mogućeg preoblikovanja Izdavatelja u
društvo s ograničenom odgovornošću. Nadalje, predmetnim očitovanjem Izdavatelj
je istaknuo da ukoliko društvo i dalje zadrži oblik dioničkog društva, isto će,
sukladno odredbama ZTVP-a i Odluke dostaviti SDA navedene podatke.
Navodi Izdavatelja nemaju utjecaja na izvršenje zakonske obveze dostave podataka
o dionicama i njihovim vlasnicima iz knjige dionica ili registra, a u svrhu
dematerijalizacije, koju je obvezu, Izdavatelj bio dužan izvršiti najkasnije do
31. svibnja 2003. godine.
Slijedom navedenog, a sukladno odredbama članka 15. stavak 2. ZTVP-a, kojim je
propisano da će u slučaju utvrđenih nedostataka i nepravilnosti Agencija
rješenjem naložiti poduzimanje radnji koje pridonose uspostavljanju zakonitosti
i usklađivanju rada sa zakonima i drugim propisima, odnosno izreći mjeru
propisanu navedenim zakonom, valjalo je riješiti kao u točki I. izreke rješenja.
Sukladno odredbi članka 8. stavak 4. Zakona o Hrvatskoj agenciji za nadzor
financijskih usluga (»Narodne novine« broj 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-043-02/07-01/1
Urbroj: 326-111/07-1
Zagreb, 15. ožujka 2007.

Predsjednik Uprave
**Ante Samodol**, v. r.

Rješenje, NN 35/2007-1122
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)